钦定古今图书集成/明伦汇编/氏族典/第176卷 > 《郑樵通志》 > 以国为氏〈周异姓国〉
## 钦定古今图书集成/明伦汇编/氏族典/第176卷 > 《郑樵通志》 > 以国为氏〈周异姓国〉

田氏即陈氏。陈厉公子完字敬仲，陈宣公杀其太子
御寇，敬仲惧祸奔齐，遂匿其氏为田，陈田声近故也。
应劭云：“始食采地，然齐无田邑，至田和篡齐为诸侯，
九世至王建，为秦所灭。”建弟假及田儋，儋子市，儋从
兄荣，荣弟横，弟子广，项羽时并裂地称王，旋皆破灭。
汉兴，诸田并徙阳陵，后又徙北平。又田都、田角、田间，
亦田氏之族也。汉兴，徙关中。春秋时晋有田苏，宋有
田景，齐有田巴，汉有鲁相田叔，太尉田蚡，丞相田千
秋，大鸿胪田广明，大司农田延年，魏议郎田畴，皆敬仲之苗裔也。后周田弘，为大司空、雁门郡公，赐姓纥
于氏。宋世有田况，为枢密。